钦定古今图书集成/明伦汇编/氏族典/第055卷 > 《廖用贤尚友录》 > 徐义
## 钦定古今图书集成/明伦汇编/氏族典/第055卷 > 《廖用贤尚友录》 > 徐义

按《前秦录》，义高陆人。一云咸阳人。初仕坚征东参军。
丕嗣位，进为吏部尚书，封县公，寻加右光禄大夫侍
中司空，俄拜右丞相。义少奉佛法，时兵革蜂起，为慕
容永所获，乃械捏其两足，编发于树，将加刑戮。至夜，
义专念《观世音经》，有顷，忽梦人谓之曰：“今事急矣，何
暇眠乎。”义便惊起，见防守者并疲而寝，乃试自奋动，
手忽开裂，械于重禁之中，发既得解，足亦得脱，而走
百馀步，若有人导之者，遂隐草中。闻追兵交驰，秉烛
悉无见者。迨明贼散，义归投邺寺，得免于难。因奔杨
佺期，佺期以为洛阳令。